ཀན་སུའུ་མི་རིགས་དཔེ་སྐྲུན་ཁང་ཚུགས་ནས་ལོ་འཁོར་༥༧རིང་ལ།ཐོག་མཐའ་བར་གསུམ་དུ་དཔེ་སྐྲུན་གྱི་ཁ་ཕྱོགས་ཡང་དག་པ་རྒྱུན་འཁྱོངས་དང་།ཏང་གི་མི་རིགས་ཆོས་ལུགས་སྲིད་ཇུས་རྒྱུན་འཁྱོངས།སྤྱི་ཚོགས་ཕན་འབྲས་ཐོག་མར་འཇོག་པ་རྒྱུན་འཁྱོངས།རྒྱུ་སྤུས་ཀྱི་ཚད་གཞི་ནན་མོ་རྒྱུན་འཁྱོངས་བཅས་བྱས་ཏེ།དཔེ་སྐྲུན་བདེ་འཇགས་ལ་ཁག་ཐེག་ཡོད་པའི་སྒོ་ནས།ལོ་རེར་རྒྱ་བོད་ཡིག་རིགས་གཉིས་ཀྱི་དཔེ་དེབ་༤༠༠ལྷག་རེ་དཔེ་སྐྲུན་བྱས་པ་རྣམས་ནང་དོན་གྱི་ཐད་ནས།ཆབ་སྲིད་དང་།དཔལ་འབྱོར།མཚན་ཉིད་རིག་པ།ཆོས་ལུགས།ལོ་རྒྱུས།རིག་གནས།ཚན་རྩལ་སོགས་ཁྱབ་ཁོངས་མང་པོར་འབྲེལ་ཡོད་པས།ཚན་རིག་རིག་གནས་ཁྱབ་གདལ་གཏོང་བ་དང་།མི་རིགས་སོ་སོའི་མང་ཚོགས་ཀྱི་བསམ་བློ་ཀུན་སྤྱོད་དང་ཚན་རིག་རིག་གནས་ཀྱི་འཇོན་ཐང་མཐོ་རུ་འདེགས་པ།རིག་གནས་དར་རྒྱས་ལ་སྐུལ་འདེད་བྱེད་པ།མི་རིགས་མཐུན་སྒྲིལ་ལ་ཤུགས་སྣོན་རྒྱག་པ།གྲངས་ཉུང་མི་རིགས་ས་ཁུལ་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐུལ་འདེད་བྱེད་པ་སོགས་ཀྱི་ཐད་ནས་བྱས་རྗེས་གལ་ཆེན་བཞག་ཡོད་དོ།།